走筆代書答西士
作者：戴栩
朝代：宋

paragraphs: 帝城百司官事少，故府庭閑長春草。
獨餘人事十倍多，一月束書逾束稿。
我于其間厭見之，語可摹印百不移。
深處難論淺處俗，今我下筆如黏黐。
自得君書手不置，報章颯颯生新意。
漫將長句替寒溫，臨流勝寄相思字。
久不哦詩詩律疎，字字偃蹇煩麾呼。
羨君作邑康廬下，柔强伏梗妥以愉。
廼知萬事共一法，神熟意便功轉捷。
聽訟固應哲士能，理賦未省通儒怯。
往時蔡子尹黄巖，欲試自疑龜屢占。
祗今登用頗衮衮，似此縣債償亦廉。
期君規模卓魯上，隨世功名真漫浪。
幸勿棄我頻琢磨，中年師友半凋喪。
西湖柳色遞晴陰，蒲江遠矣誰共尋。
近聞鄉里一奇事，宿覺庵邊祠水心。